Kommissionens beslutning

af 11. april 2001

om fastlæggelse af betingelserne for bekæmpelse og udryddelse af mund- og klovesyge hos udryddelsestruede arter i henhold til artikel 13 i direktiv 85/511/EØF

(meddelt under nummer K(2001) 1107)

(EØS-relevant tekst)

(2001/303/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(3), senest ændret ved akten vedrørende Østrigs, Sveriges og Finlands tiltrædelse, særlig artikel 13, stk. 3, og

ud fra følgende betragtninger:

(1) I henhold til artikel 13, stk. 3, i direktiv 85/511/EØF kan der nødvaccineres.

(2) Ifølge principperne i denne artikel skal beslutningen om at indføre vaccination afvejes i forhold til de grundlæggende EF-interesser, som ikke må bringes i fare.

(3) Efter rapporterne om udbrud af mund- og klovesyge i Det Forenede Kongerige, Frankrig, Nederlandene og Irland vedtog Kommissionen beslutning 2001/172/EF(4), 2001/208/EF(5), 2001/223/EF(6) og 2001/234/EF(7) om beskyttelsesforanstaltninger mod mund- og klovesyge i de respektive medlemsstater.

(4) Kommissionens beslutning 2001/246/EF(8) af 27. marts 2001 om fastlæggelse af betingelserne for bekæmpelse og udryddelse af mund- og klovesyge i Nederlandene i henhold til artikel 13 i direktiv 85/511/EØF blev også vedtaget for at sætte Nederlandene i stand til som sikkerhedsforanstaltning at anvende forebyggende vaccination før aflivning af modtagelige dyr på bedrifter, der ligger i umiddelbar nærhed af smitteramte eller mistænkte bedrifter, idet der tages hensyn til den epidemiologiske situation og den store tæthed af modtagelige dyr i visse dele af landet.

(5) Aflivning af udryddelsestruede arter, der er modtagelige for mund- og klovesyge, vil medføre et uønsket tab af genetisk materiale og kan endda resultere i, at en art bliver udryddet, hvorfor en så værdifuld del af vor fælles naturarv så vidt muligt bør beskyttes.

(6) Zoologiske haver og andre veldefinerede godkendte eller registrerede områder med udryddelsestruede arter, der er udsat for fare, skal indføre god dyreholdspraksis, herunder alle forholdsregler, der er nødvendige for at undgå, at der eventuelt indslæbes mund- og klovesygevirus på deres områder.

(7) Er en medlemsstats myndigheder af den opfattelse, at sygdommen kan være til fare for udryddelsestruede arter eller andre dyr, såsom yderst sjældne racer eller dyr, der anvendes til uerstattelig og vigtig forskning, og som også kan medtages efter afgørelse i hvert enkelt tilfælde, bør det i henhold til artikel 13, stk. 3, i direktiv 85/511/EØF fastsættes, at de tekniske regler for nødvaccination skal fastlægges som led i et program, som medlemsstaten kan forelægge Kommissionen som et supplerende værktøj til at beskytte sådanne dyr af modtagelige arter.

(8) Programmet skal indeholde nærmere regler for anvendelsen af vaccination, identifikation og efterfølgende kontrol af disse dyr.

(9) Den Videnskabelige Komité for Dyrs Sundhed og Trivsel fremsatte i sin rapport af 10. marts 1999 henstillinger med hensyn til strategien for nødvaccination mod mund- og klovesyge, som skal følges(9).

(10) Enhver form for vaccination kan, selv om den er begrænset til bestemte kategorier af dyr, der ikke primært er genstand for samhandel, bidrage til at skade mund- og klovesygestatus i den internationale handel, ikke blot for den medlemsstat eller den del af en medlemsstat, der vaccinerer.

(11) Kommissionen må, inden den træffer afgørelse om nødvaccination, sikre sig, at de foranstaltninger, der skal træffes, mindst indbefatter dem, der er fastsat i artikel 13, stk. 3, første til sjette led, i direktiv 85/511/EØF.

(12) De foreliggende bestemmelser og risiciene for samhandelen med vaccinerede dyr fra zoologiske haver bør tages op til fornyet gennemgang i den videnskabelige komité og sammen med Det Internationale Kontor for Epizootier.

(13) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I denne beslutning forstås ved: "udryddelsestruede arter" de dyr, der er opført i kategorierne: forsvundet, akut truet og sårbar i Den Internationale Naturværnsunions rødliste over udryddelsestruede arter.

Artikel 2

1. Medlemsstaterne sørger for, at zoologiske haver og andre veldefinerede, godkendte eller registrerede områder med udryddelsestruede arter, der kan være i fare for eventuel smitte ved udbrud af mund- og klovesyge, indfører god veterinærpraksis og træffer alle forholdsregler, der er nødvendige for at undgå, at der eventuelt indslæbes mund- og klovesygevirus på deres områder. Foranstaltningerne kan om nødvendigt indbefatte: ingen indsættelse af modtagelige arter på området, indendørs anbringelse af modtagelige arter, kontrol af, at indkøbt foder og strøelse ikke er kontamineret, lukning for offentligheden af huse, hvor der er anbragt modtagelige arter, forebyggelse af, at offentligheden kommer i kontakt med og fodrer disse dyr, kontrol med, at personalet ikke har kontakt med modtagelige dyr uden for den zoologiske have og ikke bevæger sig ind i iagttagelsesdistrikter eller overvågningsområder, forebyggelse af kontakt med modtagelige dyr uden for den zoologiske have, indførelse af desinfektionskontrol ved indgangsportene og ved adgang til hvert serviceområde og midlertidig lukning af den zoologiske have eller en del af den. Disse foranstaltninger skal mindst opretholdes, indtil medlemsstaterne er sikre på, at sygdomsrisikoen igen er normal.

2. Uanset direktiv 85/511/EØF, særlig artikel 4, 5 og 9, kan medlemsstaterne beslutte at indføre nødvaccination af arter, der er modtagelige for mund- og klovesyge, i zoologiske samlinger af udryddelsestruede arter, der anses for at være i fare, inden for en afstand af 25 km fra et udbrud af mund- og klovesyge på de betingelser, der er fastlagt i bilaget.

Den berørte medlemsstat kan i hvert enkelt tilfælde beslutte også at vaccinere andre dyr, såsom yderst sjældne arter eller dyr, der anvendes til uerstattelig og vigtig forskning, og som anses for at være i tilsvarende fare, på de samme betingelser som nævnt ovenfor.

3. Inden foranstaltningerne i stk. 2 påbegyndes, skal medlemsstaten fremlægge et program, således at de øvrige medlemsstater og Kommissionen bliver officielt informeret om alle enkeltheder, bl.a. den nøjagtige adresse på den samling af dyr, der skal vaccineres, og dens beliggenhed, inkl. en generalplan over hele området, der viser indhegninger og folde med angivelse af specifikke identifikationsoplysninger, antallet af dyr, der skal vaccineres af hver art, tillige med individuelle oplysninger om deres identitet og placering på planen, den type vaccine, der skal anvendes, og tidspunktet for påbegyndelsen og afslutningen af vaccinationen samt omstændighederne, der har ført til beslutningen om at gennemføre foranstaltningerne.

4. Medlemsstaterne skal sørge for, at disse dyr ikke bliver genstand for samhandel mellem medlemsstaterne eller flyttes fra en medlemsstat til en anden, og at produkter fra dem ikke kommer til at indgå i fødevarer.

Artikel 3

Denne beslutning er rettet til medlemsstaterne.

Udfærdiget i Bruxelles, den 11. april 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 315 af 26.11.1985, s. 11.

(4) EFT L 62 af 2.3.2001, s. 22.

(5) EFT L 73 af 15.3.2001, s. 38.

(6) EFT L 82 af 22.3.2001, s. 29.

(7) EFT L 84 af 23.3.2001, s. 62.

(8) EFT L 88 af 28.3.2001, s. 21.

(9) http://europa.eu.int/comm/food/fs/sc/scah/outcome_en.html.

BILAG

Betingelser for anvendelse af nødvaccination til bekæmpelse og udryddelse af mund- og klovesyge i henhold til artikel 13, stk. 3, i direktiv 85/511/EØF

>TABELPOSITION>